ID-DEĊIŻJONI TAL-KUMMISSJONI
ta' l-14 ta' Ottubru 2004
dwar il-lista ta' programmi għall-eradikazzjoni u l-monitoraġġ ta' ċerti TSEs li jikkwalifikaw għall-kontribut finanzjarju mill-Komunità fl-2005
(innotifikata fid-dokument bin-numru C(2004) 4011)
(2004/696/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-qasam veterinarju (1), u b'mod partikolari l-Artikolu 24(5) tiegħu,
Billi:
(1)
Xi Stati Membri ppreżentaw xi programmi lill-Kummissjoni għall-eradikazzjoni u l-monitoraġġ ta' xi enċefalopatiji sponġiformi li jittieħdu (TSEs) li għalihom jixtiequ jirċievu kontribut finanzjarju mill-Komunità.
(2)
Skond ir-Regolament tal-Kunsill (KE) Nru 1258/1999 tas-17 ta' Mejju 1999 dwar l-iffinanzjar tal-politika agrikola komuni (2), il-programmi għall-eradikazzjoni u l-monitoraġġ tal-mard ta' l-annimali għandhom ikunu ffinanzjati skond it-Taqsima Garanziji tal-Fond Agrikolu Ewropew ta' Gwida u Garanzija. Għal għanijiet ta' kontroll finanzjarju, l-Artikoli 8 u 9 ta' dan ir-Regolament għandhom jiġu applikati.
(3)
Ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju li jippreskrivi regoli għall-prevenżjoni, kontroll u eradikazzjoni ta' xi enċefalopatiji sponġiformi li jittieħdu (3), jippreskrivi regoli għall-monitoraġġ u l-eradikazzjoni tat-TSEs fl-annimali bovini, ovini u kaprini.
(4)
Fit-tħejjija tal-listi ta' programmi għall-eradikazzjoni u l-monitoraġġ tat-TSEs li jikkwalifikaw għall-kontribut finanzjarju mill-Komunità għall-2005 u tar-rata proposta u l-ammont massimu ta' kontribut għal kull programm, iridu jiġu kkunsidrati kemm l-interess ta' kull programm għall-Komunità kif ukoll il-volum ta' approprjazzjonijiet disponibbli.
(5)
L-Istati Membri pprovdew lill-Kummissjoni bl-informazzjoni li permezz tagħha tista' tevalwa l-interess għall-Komunità li tipprovdi kontribut finanzjarju għall-programmi għall-2005.
(6)
Il-Kummissjoni qieset kull wieħed mill-programmi sew min-naħa veterinarja kif ukoll min-naħa finanzjarja u hija sodisfatta li dawn il-programmi għandhom jiġu nklużi fil-listi ta' programmi li jikkwalifikaw għall-kontribut finanzjarju mill-Komunità fl-2005. Il-kontribut għall-monitoraġġ tat-TSEs jirrigwarda l-implimentazzjoni ta' testijiet rapidi u, għall-eradikazzjoni tat-TSEs, id-distruzzjoni ta' annimali li jinstabu pożittivi u l-genotyping ta' l-annimali.
(7)
Minħabba l-importanza ta' dawn il-miżuri għall-ħarsien tas-saħħa pubblika u dik ta' l-annimali, kif ukoll l-introduzzjoni relattivament reċenti ta' dawn il-programmi ta' monitoraġġ imqabbla mal-programmi tradizzjonali ta' eradikazzjoni tal-mard u l-applikazzjoni obbligatorja ta' dawn il-programmi fl-Istati Membri kollha, jeħtieġ li jkun żgurat livell għoli ta' għajnuna finanzjarja mill-Komunità.
(8)
Huwa għalhekk xieraq li tiġi adottata l-lista ta' programmi li jikkwalifikaw għall-kontribut finanzjarju mill-Komunità fl-2005 u ssettjata r-rata u l-ammont massimu ta' dawn il-kontributi.
(9)
Il-miżuri li għalihom hemm dispożizzjonijiet f'din id-deċiżjoni huma konformi ma'l-opinjoni tal-Kumitat Permanenti tal-Katina Alimentari u s-Saħħa ta' l-Annimali,
ADOTTAT DIN ID-DEĊIZJONI:
Artikolu 1
1. Il-programmi għall-monitoraġġ tat-TSE (BSE u sċrapie) elenkati fl-Anness I għandhom jikkwalifikaw għall-kontribut finanzjarju mill-Komunità fl-2005.
2. Għal kull programm kif imsemmi f'paragrafu 1, ir-rata proposta u l-ammont massimu ta' kontribut finanzjarju mill-Komunità għandu jkun kif hemm imniżżel fl-Anness I.
Artikolu 2
1. Il-programmi għall-eradikazzjoni tal-BSE elenkati fl-Anness II għandhom jikkwalifikaw għall-kontribut finanzjarju mill-Komunità fl-2005.
2. Għal kull programm kif hemm imsemmi fil-paragrafu 1, ir-rata proposta u l-ammont massimu ta' kontribut finanzjarju mill-Komunità għandu jkun kif hemm imniżżel fl-Anness II.
Artikolu 3
1. Il-programmi għall-eradikazzjoni ta' l-sċrapie elenkati fl-Anness III għandhom jikkwalifikaw għall-kontribut finanzjarju mill-Komunità fl-2005.
2. Għal kull programm kif imsemmi f'paragrafu 1, ir-rata proposta u l-ammont massimu tal-kontribut finanzjarju mill-Komunità għandu jitniżżel fl-Anness III.
Artikolu 4
Din id-deċiżjoni hija ndirizzata lill-Istati Membri.
Magħmula fi Brussell, fl-14 ta' Ottubru 2004.